Pta-polisie rig waarskuwing aan motoristeArgieffoto: SAPD Die polisie het ŉ waarskuwing gerig aan motoriste om uiters waaksaam te wees oor ŉ tendens wat ŉ “groot probleem” in die Pretoria-omgewing is. Konst. Connie Moganedi, woordvoerder van die Cullinan-polisie oos van die stad, het Maandag gesê eienaars van ouer soorte voertuie moet veral waaksaam wees aangesien dié voertuie in misdadigers se visier is. “Die publiek word versoek om na hul voertuie om te sien en veiligheidsmaatreëls te verskerp. Talle ouer modelle, veral Nissan Maxima’s en Mazda 323’s, is tussen September en Oktober in die Cullinan-omgewing gesteel, onder meer om die voertuie van hul onderdele te stroop,” het Moganedi gesê. Lt.kol. Maqhawe Simon Dhladhla, die stasiebevelvoerder van die Cullinan-polisie, het ŉ streng waarskuwing aan onderdelehandelaars gerig om hulle daarvan te weerhou om gesteelde goedere by hul ondernemings te aanvaar. Dhladhla het beklemtoon die polisie sal ondersoek instel en stappe doen teen diegene wat gesteelde voertuie of onderdele aan die ondernemings verskaf én diegene wat die onderdele aankoop. “As die gemeenskap en handelaars saamstaan sal hierdie soort misdryf tot ŉ einde kom,” het Dhladhla gesê. Bedrog, korrupsie, onetiese gedrag of enige verdagte optrede in Gauteng kan by 082 313 8299 of 082 444 4354 aangemeld word.